CELEX: 62016TJ0208
Riċerka u żvilupp teknoloġiku
Sejħiet għal proposti u attivitajiet relatati taħt il-Programm ta’ Ħidma ERC 2015
Programm Qafas għar-Riċerka u l-Innovazzjoni (2014‑2020)
Orizzont 2020
Deċiżjoni tal-ERCEA li tiddikjara li l-proposta ppreżentata mir-rikorrent ma hijiex eliġibbli
Proġett dwar l-identifikazzjoni tal-algoritmi matematiċi li jiffaċilitaw il-qari u l-analiżi ta’ ċerti manuskritti antiki
Użu ħażin ta’ poter
Żball ta’ fatt
Żball ta’ liġi
Żball manifest ta’ evalwazzjoni

Il-fatti li wasslu għall-kawża
Orizzont 2020 - il-Programm Qafas għar-Riċerka u l-Innovazzjoni
Orizzont 2020 - il-Programm Qafas għar-Riċerka u l-Innovazzjoni ġie stabbilit, abbażi tal-Artikoli 173 u 182 TFUE, permezz tar-Regolament (UE) Nru 1291/2013 tal-Parlament Ewropew u tal-Kunsill tal‑11 ta’ Diċembru 2013 li jistabbilixxi Orizzont 2020 - il-Programm Qafas għar-Riċerka u l-Innovazzjoni (2014‑2020) u li jħassar id-Deċiżjoni Nru 1982/2006/KE (
ĠU 2013, L 347, p. 104
, rettifika fil-
ĠU 2015, L 6, p. 6
), u permezz tar-Regolament (UE) Nru 1290/2013 tal-Parlament Ewropew u tal-Kunsill tal‑11 ta’ Diċembru 2013 li jistabbilixxi r-regoli għal parteċipazzjoni u disseminazzjoni f’“Orizzont 2020 - il-Programm Qafas għar-Riċerka u l-Innovazzjoni (2014‑2020)” u li jħassar ir-Regolament (KE) Nru 1906/2006 (
ĠU 2013, L 347, p. 81
).
Dan il-programm jipprovdi, b’mod partikolari, li l-Kunsill Ewropew tar-Riċerka (ERC) għandu jikkoordina u jiffinanzja proġetti ta’ riċerka permezz ta’ sejħiet għal proposti.
L-Artikolu 11 tar-Regolament Nru 1290/2013, intitolat “Sejħiet għal proposti”, jistabbilixxi dan li ġej fl-ewwel paragrafu tiegħu:
“Sejħiet għal proposti għandhom jinħarġu […] b’kont meħud partikolarment tal-ħtieġa għal trasparenza u non-diskriminazzjoni, u għal flessibbiltà adatta għan-natura differenti tas-setturi tar-riċerka u l-innovazzjoni.”
L-Artikolu 15 tar-Regolament Nru 1290/2013, intitolat “Kriterji tal-għażla u tal-għoti”, huwa fformulat kif ġej:
“1.   Il-proposti ppreżentati għandhom jiġu evalwati abbażi tal-kriterji tal-għoti li ġejjin:
(a)
eċċellenza;
(b)
impatt;
(c)
kwalità u effiċjenza tal-implimentazzjoni.
2.   Il-kriterju msemmi fil-punt (a) tal-paragrafu 1 biss għandu japplika għal proposti fir-rigward ta’ azzjonijiet ta’ riċerka fil-fruntieri tal-għarfien tal-ERC.
[…]
6.   Il-proposti għandhom jiġu klassifikati skont ir-riżultati tal-evalwazzjoni. L-għażla għandha ssir abbażi ta’ dik il-klassifikazzjoni.
7.   L-evalwazzjoni għandha titwettaq minn esperti indipendenti.
[…]”
L-Artikolu 16 tar-Regolament Nru 1290/2013 jirrigwarda l-proċedura ta’ reviżjoni tal-evalwazzjoni. Huwa jaqra kif ġej:
“1.   Il-Kummissjoni jew il-korp ta’ finanzjament rilevanti għandhom jipprovdu proċedura trasparenti ta’ analiżi [reviżjoni] tal-evalwazzjoni għal applikanti li jqisu li l-evalwazzjoni tal-proposta tagħhom ma tkunx saret skont il-proċeduri stabbiliti f’dan ir-Regolament, fil-programm ta’ ħidma, pjan ta’ ħidma rilevanti jew fis-sejħa għall-proposti.
2.   Talba għal reviżjoni għandha tkun relatata ma’ proposta speċifika, u għandha tiġi sottomessa mill-koordinatur tal-proposta fi żmien 30 ġurnata mid-data li fiha l-Kummissjoni jew il-korp ta’ finanzjament rilevanti jkunu infurmaw lill-koordinatur bir-riżultati tal-evalwazzjoni.
3.   Il-Kummissjoni jew il-korp ta’ finanzjament rilevanti għandhom ikunu responsabbli mill-eżami tat-talba msemmija fil-paragrafu 2. L-eżami għandu jkopri biss l-aspetti proċedurali tal-evalwazzjoni, u mhux il-merti tal-proposta.
4.   Kumitat għall-analiżi tal-evalwazzjoni magħmul minn persunal tal-Kummissjoni jew minn persunal tal-korp ta’ finanzjament rilevanti għandu jipprovdi opinjoni dwar l-aspetti proċedurali tal-proċess tal-evalwazzjoni. Għandu jiġi ppresedut minn uffiċjal tal-Kummissjoni jew tal-korp ta’ finanzjament rilevanti, minn dipartiment ieħor barra minn dak responsabbli għas-sejħa għall-proposti. Il-kumitat jista’ jirrakkomanda waħda minn dawn li ġejjin:
(a)
evalwazzjoni mill-ġdid tal-proposta primarjament minn evalwaturi mhux involuti fl-evalwazzjoni preċedenti;
(b)
konferma tal-evalwazzjoni inizjali.
5.   Abbażi tar-rakkomandazzjoni msemmija fil-paragrafu 4, għandha tittieħed deċiżjoni mill-Kummissjoni jew mill-korp ta’ finanzjament rilevanti u nnotifikata lill-koordinatur tal-proposta. Il-Kummissjoni jew il-korp ta’ finanzjament rilevanti għandu jieħu tali deċiżjoni mingħajr dewmien żejjed.
6.   Il-proċedura ta’ reviżjoni ma għandhiex tittardja l-proċess tal-għażla ta’ proposti li mhumiex is-soġġett ta’ talbiet għal reviżjoni.
7.   Il-proċedura ta’ analiżi ma għandhiex tipprekludi kwalunkwe azzjoni oħra li l-parteċipant jista’ jieħu f’konformità mal-liġi tal-Unjoni.”
L-Artikolu 17 tar-Regolament Nru 1290/2013, intitolat “Mistoqsijiet u lmenti”, jistabbilixxi dan li ġej:
“1.   Il-Kummissjoni għandha tiżgura l-eżistenza ta’ proċedura għal parteċipanti biex ikunu jistgħu jagħmlu mistoqsijiet jew ilmenti dwar l-involviment tagħhom f’Orizzont 2020.
2.   Il-Kummissjoni għandha tiżgura li l-informazzjoni dwar kif jiġu rreġistrati t-tħassib, it-talbiet jew l-ilmenti tkun disponibbli għall-parteċipanti kollha u tkun ippubblikata online.”
L-Artikolu 20 tar-Regolament Nru 1290/2013, intitolat “Żmien għall-għotja”, jipprovdi, fil-paragrafu 2(a) tiegħu, li l-kandidati għandhom jiġu informati bir-riżultat tal-evalwazzjoni xjentifika tal-kandidatura tagħhom f’terminu massimu ta’ ħames xhur mid-data ta’ skadenza għall-preżentazzjoni tal-proposti kompleti.
Il-Kummissjoni Ewropea fdat kompiti ta’ ġestjoni tal-Programm Qafas Orizzont 2020 lill-Aġenzija Eżekuttiva tal-ERC (ERCEA).
Il-qafas legali tal-ġestjoni mill-aġenziji eżekuttivi huwa stabbilit mir-Regolament tal-Kunsill (KE) Nru 58/2003 tad‑19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (ĠU Edizzjoni Speċjali bil-Malti, Kapitolu 1, Vol. 4, p. 235).
L-Artikolu 22 tar-Regolament Nru 58/2003 jipprevedi l-possibbiltà ta’ azzjoni amministrattiva sabiex jinkiseb stħarriġ tal-legalità eżerċitat mill-Kummissjoni.
Il-kriterji ta’ selezzjoni u l-proċedura ta’ evalwazzjoni għas-sejħiet għal proposti tal-2015
Għas-sejħiet għal proposti tal-2015, il-kriterji ta’ selezzjoni u l-proċeduri ta’ evalwazzjoni ġew iddefiniti fil-Programm ta’ Ħidma tal-2015 tal-ERC u fir-regoli għall-preżentazzjoni ta’ proposti u għall-proċeduri relatati ta’ evalwazzjoni, ta’ selezzjoni u ta’ għoti applikabbli għall-programm speċifiku Orizzont 2020 (iktar ’il quddiem ir-“regoli tal-ERC”), approvati permezz tad-Deċiżjoni tal-Kummissjoni C(2014) 2454 final tal‑15 ta’ April 2014 dwar ir-regoli tal-ERC.
Barra minn hekk, flimkien mas-sejħiet għal proposti hemm informazzjoni għall-kisba ta’ sussidji intiża għall-kandidati li jwieġbu għas-sejħiet għal proposti (iktar ’il quddiem l-“informazzjoni għall-kandidati”).
Il-Programm ta’ Ħidma tal-ERC jindika li, għas-sussidji kollha intiżi għar-riċerka fil-fruntieri tal-għarfien tal-ERC, l-eċċellenza tikkostitwixxi l-uniku kriterju li ser jiġi osservat għall-evalwazzjoni tan-natura innovattiva, tal-ambizzjoni u tal-fattibbiltà tal-proġett ta’ riċerka, iżda wkoll għall-kompetenza, għall-kreattività u għall-impenn tar-riċerkatur prinċipali.
Il-proċedura ta’ evalwazzjoni hija speċifikata fi-punti 3.6 sa 3.8 tar-regoli tal-ERC u tinkludi żewġ stadji. Huma biss il-kandidati li jgħaddu b’suċċess mill-ewwel stadju li jiġu ammessi għat-tieni wieħed. Matul l-ewwel stadju, il-proġett jiġi evalwat fil-verżjoni fil-qosor tiegħu, li tinkludi deskrizzjoni tal-proġett (extended synopsis) kif ukoll l-għarfien espert u l-
curriculum vitae
tar-riċerkatur prinċipali. Huwa biss matul it-tieni stadju li l-kandidatura sħiħa, jiġifieri l-proġett ta’ riċerka dettaljat (scientific proposal), tiġi eżaminata u evalwata. Barra minn hekk, din l-informazzjoni tinġabar fil-qosor fl-informazzjoni għall-kandidati u tinhemeż ukoll mas-sejħa għal proposti.
Barra minn hekk, skont it-tnax-il subparagrafu tal-punt 3.6.1 tar-regoli tal-ERC:
“Id-deċiżjoni ta’ grupp ta’ esperti fuq proposta u l-pożizzjoni tagħha fil-klassifikazzjoni hija bbażata fuq l-evalwazzjonijiet individwali u d-diskussjoni fi ħdan il-grupp ta’ esperti, u tiġi adottata b’maġġoranza tal-voti. Ir-riżultat tal-fażi ta’ evalwazzjoni tal-grupp huwa klassifikazzjoni. Matul l-aħħar stadju tal-evalwazzjoni mill-pari, il-grupp jiddetermina l-proposti li jiġu rrakkomandati għal finanzjament jekk fondi suffiċjenti jkunu disponibbli.” [traduzzjoni mhux uffiċjali]
Mill-punt 3.6.2. tar-regoli tal-ERC jirriżulta wkoll li, jekk dan ikun previst mill-programm ta’ ħidma tal-ERC, l-evalwazzjoni mill-grupp tista’ tinkludi intervisti mar-riċerkatur prinċipali.
Barra minn hekk, il-punt 1.2.5 tal-informazzjoni għall-kandidati jispeċifika dan li ġej:
“[…] Tinġibed l-attenzjoni għall-fatt li l-kummenti tal-evalwaturi individwali jistgħu ma jkunux neċessarjament jaqblu – il-kontroversja u d-diverġenzi ta’ opinjoni dwar il-valur ta’ proposta jagħmlu parti mill-‘metodu xjentifiku’ u huma leġittimi.
Barra minn hekk, il-grupp ta’ esperti tal-ERC jista’ jadotta pożizzjoni differenti minn dik li tista’ tiġi dedotta mill-osservazzjonijiet ta’ kull evalwatur individwali. Dan ikun il-każ, pereżempju, meta d-diskussjoni tal-grupp tiżvela dgħufija sinjifikattiva fi proposta li ma tkunx ġiet identifikata mill-evalwaturi individwali. L-osservazzjonijiet tal-grupp jirriflettu d-deċiżjoni adottata bi qbil mill-grupp kollu kemm hu abbażi tal-evalwazzjonijiet individwali preċedenti magħmula mill-bogħod minn evalwaturi indipendenti, li jistgħu jkunu esperti mhux irremunerati jew membri tal-grupp, u abbażi ta’ diskussjoni fil-fond u tal-klassifikazzjoni stabbilita skont il-proposti l-oħra waqt il-laqgħa tal-grupp.” [traduzzjoni mhux uffiċjali]
Skont il-punt 3.8 tar-regoli tal-ERC, wara l-evalwazzjoni mill-pari, l-ERCEA tipprovdi r-riżultat tal-evalwazzjoni lill-kandidati f’“ittra ta’ informazzjoni” mibgħuta lir-riċerkatur prinċipali u lill-entità ġuridika kandidata.
Il-proċedura ta’ reviżjoni tal-evalwazzjoni
Skont il-punt 3.9 tar-regoli tal-ERC, talba għal reviżjoni tal-evalwazzjoni tista’ titressaq quddiem kumitat intern ta’ reviżjoni.
Skont il-ħames subparagrafu tal-punt 3.9 tar-regoli tal-ERC:
“[…] Ir-rwol tal-kumitat ta’ reviżjoni huwa li jiggarantixxi interpretazzjoni legali koerenti ta’ talbiet ta’ dan it-tip u ugwaljanza fit-trattament tal-kandidati. Huwa jipprovdi opinjoni speċjalizzata dwar l-implementazzjoni tal-proċess ta’ evalwazzjoni abbażi tal-informazzjoni kollha disponibbli relatata mal-proposta u mal-evalwazzjoni tagħha. Huwa jopera b’mod indipendenti. Madankollu, il-kumitat ma jevalwax il-proposta huwa stess. Jekk iqis li kien hemm nuqqas fil-proċess ta’ evalwazzjoni li seta’ influwenza d-deċiżjoni li l-proposta ma tiġix iffinanzjata, huwa jista’ jipproponi evalwazzjoni ulterjuri tal-proposta kollha jew ta’ parti minnha minn esperti indipendenti. Skont in-natura tat-talba għal reviżjoni, il-kumitat jista’ jeżamina l-
curriculum vitae
tal-esperti indipendenti, l-osservazzjonijiet individwali tagħhom u r-rapport ta’ evalwazzjoni. Il-kumitat ma jqiegħedx fid-dubju d-deċiżjoni xjentifika tal-gruppi ta’ esperti debitament ikkwalifikati.
Fid-dawl ta’ din ir-reviżjoni, il-kumitat jindika linja ta’ kondotta lill-uffiċjal awtorizzanti responsabbli għas-sejħa għal proposti. Jekk il-kumitat ta’ reviżjoni jqis li jeżistu provi insostenn tal-ilment, huwa jista’ jissuġġerixxi li l-proposta tiġi evalwata mill-ġdid, kompletament jew parzjalment, minn esperti indipendenti jew li jinżamm ir-riżultat inizjali. Il-kumitat ta’ reviżjoni jista’ jifformula kummenti jew rakkomandazzjonijiet oħra […]” [traduzzjoni mhux uffiċjali]
F’dan ir-rigward, it-tieni subparagrafu tal-punt 1.2.5.1 tal-informazzjoni għall-kandidati jindika li l-proċedura ta’ reviżjoni tal-evalwazzjoni tirrigwarda l-lakuni fil-proċedura ta’ evalwazzjoni u, f’każijiet rari, l-iżbalji ta’ fatt.
Fl-aħħar nett, it-tmien subparagrafu tal-punt 3.9 tar-regoli tal-ERC jispeċifika li l-proċedura ta’ reviżjoni tal-evalwazzjoni ma tipprekludix lill-kandidati milli jirrikorru għal kwalunkwe rimedju ġudizzjarju, fosthom il-preżentata ta’ rikors quddiem il-Qorti tal-Ġustizzja tal-Unjoni Ewropea.
Il-proċedura amministrattiva
Fit-30 ta’ Lulju 2014, il-Kummissjoni ppubblikat f’
Il-Ġurnal Uffiċjali tal-Unjoni Ewropea
s-sejħa għal proposti u attivitajiet relatati taħt il-Programm ta’ Ħidma ERC 2015 taħt Orizzont 2020 – il-Programm Qafas għar-Riċerka u l-Innovazzjoni (2014‑2020) (
ĠU 2014, C 248, p. 6
), wara l-adozzjoni tad-Deċiżjoni C(2014) 5008 tagħha tat-22 ta’ Lulju 2014.
Fit-12 ta’ Marzu 2015, ir-rikorrent, Graziano Ranocchia, ippreżenta talba għal sussidju tat-tip “ERC Consolidator Grants” lill-ERCEA fil-kuntest tas-sejħa għal proposti għall-programm ta’ sussidju ERC Consolidator Grant 2015 quddiem il-grupp ta’ esperti SH5 – Kultura u produzzjoni kulturali (iktar ’il quddiem il-“grupp ta’ esperti SH5”) għal proġett dwar l-applikazzjoni tat-tomografija bir-raġġi X bil-kuntrast tal-fażi għal papiri ta’ Herculaneum. Is-sussidju mitlub kien jammonta għal EUR 2 miljun, li jikkorrispondi għall-ammont massimu li jista’ jingħata, flimkien ma’ ammont addizzjonali ta’ EUR 749226 għax-xiri ta’ tagħmir kbir.
Il-grupp ta’ esperti SH5 esprima ruħu favur il-proposta ta’ riċerka tar-rikorrent fl-ewwel fażi ta’ evalwazzjoni. Din l-opinjoni ġiet ikkomunikata lir-rikorrent permezz ta’ ittri tat-3 u tat-22 ta’ Lulju 2015 u huwa ġie mistieden jipparteċipa f’intervista.
Fil-5 ta’ Ottubru 2015, l-ERCEA rċeviet ilment li kien jinkludi allegazzjonijiet ta’ possibbiltà ta’ nuqqas ta’ kondotta xjentifika tajba fir-rigward tal-proposta ta’ riċerka ppreżentata mir-rikorrent, li skontu dan tal-aħħar, fil-proposta tiegħu, għamel użu minn riċerka mhux ippubblikata mwettqa f’istitut ieħor minn grupp ta’ riċerka ieħor, b’mod partikolari bl-għajnuna ta’ wieħed mill-kollaboraturi tiegħu, li kien jaħdem għall-istitut ta’ riċerka kkonċernat.
Wara l-analiżi tal-ilment mill-kumitat intern kompetenti tal-ERCEA, ir-rikorrent ġie mistieden jippreżenta l-osservazzjonijiet tiegħu dwar dawn l-akkużi, permezz ta’ posta elettronika tat-30 ta’ Ottubru 2015.
Fil-5 ta’ Novembru 2015, ir-rikorrent ipprovda l-kjarifiki mitluba u speċifika li l-kollaboratur tiegħu qatt ma kien ġie informat bl-allegata riċerka mhux ippubblikata min-naħa tal-grupp kompetitur.
Fid-dawl tal-eżami dwar l-allegazzjoni ta’ nuqqas ta’ kondotta xjentifika tajba, l-uffiċjal awtorizzanti responsabbli tal-ERCEA, fuq rakkomandazzjoni tal-kumitat tal-kunsill xjentifiku responsabbli għall-kunflitti ta’ interessi, nuqqasijiet professjonali u kwistjonijiet etiċi, iddeċieda li jeskludi l-evalwazzjoni ppreżentata minn wieħed mill-esperti evalwaturi mill-bogħod, peress li dan tal-aħħar kien potenzjalment f’sitwazzjoni ta’ kunflitt ta’ interessi minħabba l-kollaborazzjoni mill-qrib tiegħu mal-awtur tal-ilment għal nuqqas ta’ kondotta xjentifika tajba.
Wara l-ewwel fażi ta’ evalwazzjoni, ir-rikorrent, bħala riċerkatur prinċipali, ipparteċipa fl-intervista finali fit-12 ta’ Novembru 2015 mal-grupp ta’ esperti SH5.
Permezz ta’ ittra tas-17 ta’ Diċembru 2015, l-ERCEA kkomunikat lir-rikorrent id-Deċiżjoni Ares(2015) 5922529 tagħha li ma tinkludix il-proposta ta’ riċerka tiegħu fil-lista tal-proposti approvati (iktar ’il quddiem id-“deċiżjoni li tirrifjuta s-sussidju”), għaliex il-grupp ta’ esperti SH5 kien iddeċieda, abbażi tal-evalwazzjonijiet tal-evalwaturi individwali mehmuża mal-ittra, li din ma kinitx tissodisfa l-kriterji ta’ evalwazzjoni kollha tal-ERC, iżda biss uħud minnhom. F’din l-ittra, l-ERCEA speċifikat li l-grupp ta’ esperti SH5 kien ibbaża d-deċiżjoni tiegħu fuq l-evalwazzjonijiet mill-bogħod u fuq diskussjoni fost il-membri tiegħu.
Għaldaqstant, abbażi tal-evalwazzjonijiet individwali ta’ sitt eżaminaturi esterni kif ukoll tal-intervista finali mar-rikorrent u tal-paragun mal-proposti ta’ riċerka l-oħra, il-grupp ta’ esperti SH5 iddeċieda li ma jirrakkomandax il-proposta ta’ riċerka tar-rikorrent.
Il-kritika mqajma mill-grupp ta’ esperti SH5 fil-konfront tar-rikorrent u tal-proposta ta’ riċerka tiegħu kienet tirrigwarda, essenzjalment, il-kompetenza tiegħu fil-qasam ta’ segwitu tal-aspetti teknoloġiċi tal-proġett u tal-aspetti finanzjarji kif ukoll ir-rwol relattivament minuri mogħti lir-riċerkaturi postdottorali.
Fil-21 ta’ Diċembru 2015, ir-rikorrent ġie informat biċ-ċaħda tal-ilment dwar l-allegat nuqqas ta’ kondotta xjentifika tajba tiegħu mill-kumitat intern kompetenti b’konsultazzjoni mal-kumitat tal-kunsill xjentifiku responsabbli għall-kunflitti ta’ interessi, nuqqasijiet professjonali u kwistjonijiet etiċi.
Fit-22 ta’ Diċembru 2015, ir-rikorrent, permezz tal-portal elettroniku mqiegħed għad-dispożizzjoni tal-parteċipanti fil-kuntest tal-programm Orizzont 2020, ippreżenta talba għar-reviżjoni tal-evalwazzjoni skont il-punt 3.9 tar-regoli tal-ERC.
Fit-talba tiegħu għal reviżjoni, fl-ewwel lok, huwa indika li r-rakkomandazzjonijiet li l-ERCEA kienet ikkomunikatlu fl-okkażjoni tal-kandidatura preċedenti tiegħu fl-2014 kienu ġew segwiti fil-proposta tal-2015.
Fit-tieni lok, huwa kkontesta l-kritika dwar il-kapaċità tiegħu li jsegwi l-aspetti teknoloġiċi tal-proġett billi sostna li din kienet ibbażata mhux fuq il-proposta bil-miktub tiegħu, iżda fuq il-mistoqsijiet magħmula waqt l-intervista, fosthom waħda li huwa kien irrifjuta li jwieġeb. Sa fejn din il-mistoqsija kienet tirrigwarda l-fiżika meta huwa storiku u filosfu, hija ma messhiex saritlu. Barra minn hekk, li wieħed jeżiġi li riċerkatur prinċipali jkun jaf l-aspetti tekniċi kollha ta’ proġett, fosthom dawk li ma jaqgħux taħt l-ispeċjalizzazzjoni tiegħu, imur kontra l-politika tal-ERC li tikkonsisti fl-inkoraġġiment għall-proġetti transdixxiplinari. Huwa enfasizza wkoll li kien wieġeb perfettament għaż-żewġ mistoqsijiet l-oħra.
Fit-tielet lok, huwa kkontesta l-kritika dwar ir-rwol minuri tar-riċerkaturi postdottorali billi enfasizza li r-rwol mogħti lil dawn ir-riċerkaturi żgħażagħ kien jirrappreżenta l-qalba tal-proġett.
Fir-raba’ lok, huwa sostna li l-evalwazzjoni tal-grupp ta’ esperti SH5 kienet sproporzjonata u kienet tagħti wisq importanza lill-iktar evalwazzjoni individwali negattiva, li huwa kien qiegħed jikkontesta, meta l-ħamsa l-oħra kienu pożittivi. F’dan ir-rigward, huwa allega li l-evalwazzjoni negattiva kienet bla dubju ġejja minn riċerkatur kompetitur li kien jinsab f’sitwazzjoni ta’ kunflitt ta’ interessi u li, għalhekk, ma setgħetx tittieħed inkunsiderazzjoni.
Fil-ħames lok, huwa sostna, essenzjalment, li d-deċiżjoni tal-grupp ta’ esperti SH5 kienet bla dubju ġiet influwenzata mill-proċedura għal nuqqas ta’ kondotta xjentifika tajba mressqa kontrih u li ma rnexxietx u li huwa kien jaħseb li kienet tressqet għall-konjizzjoni tal-membri tal-grupp ta’ esperti SH5.
Fit-12 ta’ Frar 2016, l-ERCEA ppubblikat stqarrija għall-istampa li kienet tinkludi l-lista tal-proġetti approvati mill-grupp ta’ esperti SH5 għall-2015 (iktar ’il quddiem il-“lista tal-proġetti approvati”).
Permezz ta’ ittra tas-26 ta’ Frar 2016, l-ERCEA informat lir-rikorrent bl-adozzjoni tad-Deċiżjoni Ares(2016) 1020667 dwar l-eżitu tar-reviżjoni tal-evalwazzjoni (iktar ’il quddiem id-“deċiżjoni tas-26 ta’ Frar 2016”).
Permezz ta’ din l-ittra, ir-rikorrent ġie informat li l-kumitat ta’ reviżjoni kien eżamina t-talba tiegħu u kien ivverifika li l-proċedura ta’ evalwazzjoni tal-ERC kienet ġiet osservata kompletament, skont ir-regoli tal-ERC u l-Programm ta’ Ħidma tiegħu.
Fl-imsemmija ittra, l-ERCEA tesponi l-konklużjonijiet finali tal-kumitat ta’ reviżjoni. Minn dawn jirriżulta li l-kumitat ta’ reviżjoni qies li l-proposta tar-rikorrent kienet ġiet evalwata minn esperti indipendenti li kienu kollha speċjalisti fil-qasam ta’ għarfien espert ikkonċernat.
Huwa speċifika wkoll li d-deċiżjoni li tirrifjuta s-sussidju kienet ittieħdet mhux biss abbażi tal-osservazzjonijiet tal-evalwaturi individwali, iżda wkoll abbażi tad-diskussjoni li saret fi ħdan il-grupp ta’ esperti SH5 u skont il-klassifikazzjoni tal-proposta tar-rikorrent meta mqabbla mal-proposti l-oħra.
Barra minn hekk, il-kumitat ta’ reviżjoni enfasizza li r-riżultati tal-evalwazzjoni finali tal-proposta ta’ riċerka tar-rikorrent kienu jirriflettu deċiżjoni tal-grupp ta’ esperti SH5 adottata bi qbil, mingħajr ma ġiet neċessarjament segwita kull opinjoni tal-evalwaturi individwali.
Barra minn hekk, il-kumitat ta’ reviżjoni qies li l-osservazzjonijiet tar-rikorrent kienu jfittxu li jqiegħdu fid-dubju l-evalwazzjoni xjentifika tal-evalwaturi jew tal-grupp ta’ esperti SH5 minkejja li din l-evalwazzjoni ma kinitx taqa’ taħt il-kompetenza tal-kumitat ta’ reviżjoni.
Fl-aħħar nett, il-kumitat ta’ reviżjoni kkonstata li r-regoli tal-ERC dwar il-kunflitti ta’ interessi kienu ġew osservati u li ma kien hemm ebda indikazzjoni ta’ sitwazzjoni ta’ kunflitt ta’ interessi fir-rigward tal-evalwaturi.
Minn dan iddeduċa li ma kien twettaq ebda żball proċedurali fil-proċess ta’ evalwazzjoni.
Abbażi ta’ dawn il-konklużjonijiet tal-kumitat ta’ reviżjoni, l-ERCEA informat lir-rikorrent li d-deċiżjoni li tirrifjuta s-sussidju kienet inżammet.
Il-proċedura u t-talbiet tal-partijiet
Permezz ta’ att ippreżentat fir-Reġistru tal-Qorti Ġenerali fid-29 ta’ April 2016, ir-rikorrent ippreżenta dan ir-rikors.
L-ERCEA ppreżentat ir-risposta fid-19 ta’ Lulju 2016.
Ir-rikorrent ippreżenta r-replika fis-6 ta’ Settembru 2016. L-ERCEA ppreżentat il-kontroreplika fit-28 ta’ Ottubru 2016.
Fit-13 ta’ Lulju 2017, il-Qorti Ġenerali staqsiet lill-partijiet dwar l-ammissibbiltà
ratione temporis
tar-rikors f’dak li jirrigwarda ċerti atti li huma s-suġġett tat-tilwima. L-ERCEA u r-rikorrent wieġbu għall-mistoqsija tal-Qorti Ġenerali fid-19 u fit-28 ta’ Lulju 2017, rispettivament.
Ir-rikorrent jitlob li l-Qorti Ġenerali jogħġobha:
–
tannulla d-deċiżjoni tas-26 ta’ Frar 2016;
–
tannulla d-deċiżjoni li tirrifjuta s-sussidju;
–
tannulla kull att preliminari u konsekuttiv għal dawn l-atti u konness magħhom, b’mod partikolari l-lista tal-proġetti approvati;
–
tordna l-inklużjoni tal-proposta ta’ riċerka tiegħu fil-klassifikazzjoni tal-proġetti approvati u ffinanzjati fil-kuntest tas-sejħa għal proposti tal-2015;
–
tordna l-produzzjoni ta’ ċerti dokumenti;
–
tikkundanna lill-ERCEA għall-ispejjeż.
L-ERCEA titlob li l-Qorti Ġenerali jogħġobha:
–
tiċħad ir-rikors bħala infondat;
–
tiċħad it-talba għall-produzzjoni ta’ dokumenti bħala rrilevanti;
–
tikkundanna lir-rikorrent għall-ispejjeż.
Id-dritt
Għal raġunijiet ta’ ekonomija tal-ġudizzju u sabiex jiġi osservat il-prinċipju ta’ amministrazzjoni tajba tal-ġustizzja, il-qorti tista’ tagħti deċiżjoni dwar rikors, mingħajr ma jkollha neċessarjament tiddeċiedi dwar l-aggravji u l-argumenti kollha fformulati mill-partijiet (ara, b’analoġija, is-sentenza tas-26 ta’ Frar 2002, Il‑Kunsill vs Boehringer,
C‑23/00 P
,
EU:C:2002:118
, punt
). F’dan il-każ, il-Qorti Ġenerali tqis li r-rikors jista’ jiġi eżaminat fil-mertu mingħajr ma huwa neċessarju li tiddeċiedi dwar l-ammissibbiltà tiegħu.
Fuq it-talbiet għall-annullament tad-deċiżjoni li tirrifjuta s-sussidju u tad-deċiżjoni tas-26 ta’ Frar 2016
Insostenn tar-rikors tiegħu, ir-rikorrent jinvoka tliet motivi, ibbażati, l-ewwel wieħed, fuq użu ħażin ta’ poter relatat man-natura manifestament irraġonevoli tal-evalwazzjoni tal-proposta ta’ riċerka tiegħu, it-tieni wieħed, fuq użu ħażin ta’ poter relatat ma’ żnaturament tal-fatti u, it-tielet wieħed, fuq użu ħażin ta’ poter relatat ma’ ksur tar-regoli tal-ERCEA dwar l-evalwazzjoni tal-proposti ta’ riċerka.
Fuq l-ewwel motiv, ibbażat fuq użu ħażin ta’ poter relatat man-natura manifestament irraġonevoli tal-evalwazzjoni tal-proposta ta’ riċerka
Fl-ewwel lok, ir-rikorrent iqis, essenzjalment, li d-deċiżjoni li tirrifjuta s-sussidju hija vvizzjata minn użu ħażin ta’ poter. Huwa jsostni li l-motivi li wasslu lill-grupp ta’ esperti SH5 sabiex jiċħad il-proposta ta’ riċerka tiegħu huma kkontradetti mid-dokumenti pprovduti u ma jaqgħux taħt il-proċedura ta’ evalwazzjoni xjentifika. Huwa jżid li kellu konoxxenza tajba tal-proposta u tal-oqsma kkonċernati u li wieġeb għall-mistoqsijiet kollha, ħlief għal waħda.
Fit-tieni lok, l-użu ħażin ta’ poter ma kienx limitat biss għas-suġġett tal-evalwazzjoni, iżda kien jirrigwarda wkoll it-traspożizzjoni korretta tal-evalwazzjonijiet individwali tal-eżaminaturi mill-bogħod fil-kuntest tal-evalwazzjoni finali globali tal-grupp ta’ esperti SH5.
Din l-evalwazzjoni finali hija irraġonevoli u sproporzjonata minħabba l-fatt li s-sinteżi ta’ ħames evalwazzjonijiet estremament pożittivi u ta’ evalwazzjoni parzjalment negattiva messha pproduċiet evalwazzjoni globali mill-aqwa u messha wasslet għall-approvazzjoni tal-proposta ta’ riċerka tiegħu.
Inkisru r-regoli tal-ERC, peress li l-evalwazzjoni tal-grupp ta’ esperti SH5 kienet tikkonsisti fis-sempliċi preżentazzjoni tal-iktar evalwazzjoni individwali negattiva, ħaġa li huwa jiddeduċi mill-koinċidenza determinanti bejn il-motiv prinċipali tad-deċiżjoni ta’ ċaħda tal-grupp ta’ esperti SH5 u l-argumenti tal-ħames eżaminatur.
Fit-tielet lok, ir-rikorrent jallega li l-kumitat ta’ reviżjoni “injora d-distorsjoni manifesta tal-kriterju ta’ eċċellenza xjentifika” u ċaħad l-eżistenza ta’ kunflitt ta’ interessi f’dak li jirrigwarda l-ħames eżaminatur, li ma ġiex eskluż.
Skontu, u kuntrarjament għal dak li qies il-kumitat ta’ reviżjoni, l-ilmenti mqajma jirrigwardaw kwistjonijiet proċedurali u metodoloġiċi li jaqgħu taħt il-kompetenza ta’ dan il-kumitat u mhux l-evalwazzjoni xjentifika tal-proġett.
L-ERCEA tikkontesta dawn l-argumenti.
Fil-kuntest ta’ dan il-motiv, ir-rikorrent jallega, essenzjalment, li l-ERCEA wettqet użu ħażin ta’ poter relatat man-natura manifestament irraġonevoli tal-evalwazzjoni tal-proposta tiegħu u ma osservatx ir-regoli tal-ERC dwar il-modalitajiet ta’ evalwazzjoni.
Insostenn ta’ dan l-argument, ir-rikorrent isostni, essenzjalment, li l-grupp ta’ esperti SH5 wettaq żball, peress li l-motivi tad-deċiżjoni li tirrifjuta s-sussidju huma kkontradetti mid-dokumenti pprovduti u li ma saritx traspożizzjoni korretta tal-evalwazzjonijiet tal-evalwaturi individwali, kif turi d-diverġenza bejn dawn l-evalwazzjonijiet u l-evalwazzjoni finali tal-grupp ta’ esperti. Minn dan jirriżulta li l-grupp ta’ esperti SH5 fittex li jilħaq għan differenti minn dak ta’ evalwazzjoni xjentifika.
Barra minn hekk, ir-rikorrent isostni li l-kumitat ta’ reviżjoni żbalja meta injora d-“distorsjoni manifesta tal-kriterju ta’ eċċellenza xjentifika”, li tirriżulta mill-fatt li l-grupp ta’ esperti SH5 ħa esklużivament inkunsiderazzjoni l-unika evalwazzjoni individwali, u meta ċaħad l-eżistenza ta’ kunflitt ta’ interessi.
Skont il-ġurisprudenza, att ikun ivvizzjat b’użu ħażin ta’ poter biss jekk jidher, fuq il-bażi ta’ indizji oġġettivi, rilevanti u konkordanti, li ġie adottat bil-għan esklużiv, jew tal-inqas determinanti, li jilħaq skopijiet differenti minn dawk iddikjarati jew li jevita proċedura prevista speċifikament mit-Trattat sabiex tilqa’ għaċ-ċirkustanzi tal-każ (sentenza tal-10 ta’ Marzu 2005, Spanja vs Il‑Kunsill,
C‑342/03
,
EU:C:2005:151
, punt
).
Barra minn hekk, skont ġurisprudenza stabbilita, fil-każ ta’ evalwazzjonijiet kumplessi, l-awtoritajiet tal-Unjoni għandhom setgħa diskrezzjonali wiesgħa f’ċerti oqsma tad-dritt tal-Unjoni, b’mod li l-istħarriġ tal-qorti tal-Unjoni fir-rigward ta’ dawn l-evalwazzjonijiet għandu jkun limitat għall-verifika tal-osservanza tar-regoli proċedurali u ta’ motivazzjoni, tal-eżattezza materjali tal-fatti meqjusa sabiex issir l-għażla kkontestata u tal-assenza ta’ żball manifest fl-evalwazzjoni ta’ dawn il-fatti jew tal-assenza ta’ użu ħażin ta’ poter (ara, f’dan is-sens, is-sentenzi tat-2 ta’ Settembru 2010, Il‑Kummissjoni vs Deutsche Post,
C‑399/08 P
,
EU:C:2010:481
, punt
, u tat-28 ta’ Jannar 2016, Heli-Flight vs EASA,
C‑61/15 P
, mhux ippubblikata,
EU:C:2016:59
, punt
).
Issa, l-evalwazzjoni tal-eċċellenza xjentifika ta’ proposta ta’ riċerka minn grupp ta’ esperti u minn evalwaturi individwali tal-oqsma ta’ studju kkonċernati tifforma parti mill-kategorija tal-evalwazzjonijiet kumplessi fis-sens tal-ġurisprudenza msemmija fil-punt 70 iktar ’il fuq.
Għalhekk, il-Qorti Ġenerali għandha tiddetermina jekk indizji oġġettivi, rilevanti u konkordanti jurux li d-deċiżjoni li tirrifjuta s-sussidju ttieħdet b’għan differenti mill-finanzjament ta’ proposti ta’ riċerka ta’ kwalità xjentifika eċċellenti, b’mod li jiġi pprovat użu ħażin ta’ poter, u tivverifika jekk, kif jallega, essenzjalment, ir-rikorrent, l-ERCEA wettqitx żbalji materjali, żbalji manifesti ta’ evalwazzjoni jew jekk kisritx ir-regoli tal-ERC.
F’dan ir-rigward, l-ewwel nett, mit-tnax-il subparagrafu tal-punt 3.6 tar-regoli tal-ERC jirriżulta li d-deċiżjonijiet tal-grupp ta’ esperti ma humiex ibbażati biss fuq l-opinjonijiet tal-evalwaturi individwali, li jiġu pprovduti qabel l-intervista mal-kandidati, iżda wkoll fuq id-diskussjonijiet tal-grupp ta’ esperti.
Barra minn hekk, il-punt 1.2.5 tal-informazzjoni għall-kandidati jispeċifika, minn naħa, li l-grupp ta’ esperti tal-ERC jista’ jadotta pożizzjoni differenti minn dik li tista’ tiġi dedotta mill-osservazzjonijiet ta’ kull evalwatur individwali, b’mod partikolari jekk id-diskussjonijiet tiegħu jiżvelaw dgħufija fi proposta li ma tkunx ġiet identifikata mill-evalwaturi individwali l-oħra, u, min-naħa l-oħra, li d-deċiżjoni tal-grupp ta’ esperti hija bbażata mhux biss fuq l-evalwazzjonijiet individwali, iżda wkoll fuq diskussjoni fil-fond u li tiddependi mill-klassifikazzjoni tal-proposti l-oħra.
Għaldaqstant, għalkemm, matul id-diskussjoni tiegħu fuq proposta ta’ riċerka, grupp ta’ esperti għandu jieħu inkunsiderazzjoni l-evalwazzjonijiet individwali kollha, l-evalwazzjoni finali tiegħu tista’, minħabba l-marġni ta’ diskrezzjoni tiegħu, ma tirriflettix il-pożizzjoni li tidher li tista’ tiġi dedotta mill-osservazzjonijiet ta’ kull evalwatur individwali.
F’dan ir-rigward, l-eventwali diverġenza bejn il-maġġoranza tal-opinjonijiet tal-evalwaturi individwali u d-deċiżjoni tal-grupp ta’ esperti tifforma parti mill-iżvolġiment normali tal-proċedura ta’ evalwazzjoni tal-interess u tal-valur xjentifiku ta’ proposta ta’ riċerka.
Għaldaqstant, ħlief jekk jiġu pprovati żbalji ta’ fatt jew żball manifest ta’ evalwazzjoni, il-possibbiltà li punt imqajjem f’evalwazzjoni individwali waħda biss jikkonvinċi lill-grupp ta’ esperti matul id-diskussjoni tiegħu tifforma parti mill-iżvolġiment normali tal-proċedura ta’ evalwazzjoni xjentifika u ma tmurx kontra r-regoli tal-ERC. Barra minn hekk, din il-possibbiltà hija prevista espliċitament fl-informazzjoni għall-kandidati.
Barra minn hekk, l-evalwazzjoni tal-proposti hija bbażata wkoll fuq id-diskussjoni tal-grupp ta’ esperti u fuq il-paragun tad-diversi proposti ta’ riċerka.
Issa, ir-rikorrent ma jipprovax li l-grupp ta’ esperti SH5 wettaq żball dwar il-materjalità tal-fatti jew żball manifest ta’ evalwazzjoni, iżda jillimita ruħu li jikkontesta l-kriterji ta’ evalwazzjoni li applika dan tal-aħħar jew l-evalwazzjoni tal-proposta tiegħu li huwa jallega, mingħajr ma jipproduċi provi insostenn ta’ din l-allegazzjoni, li hija kkontradetta mid-dokumenti pprovduti.
Għaldaqstant, l-eventwali diverġenza bejn l-evalwazzjonijiet individwali magħduda flimkien u d-deċiżjoni finali tal-grupp ta’ esperti SH5 ma tistax tipprova t-tfittxija ta’ għan differenti mit-tfittxija tal-eċċellenza xjentifika, ksur tar-regoli tal-ERC jew żball manifest ta’ evalwazzjoni min-naħa tal-grupp ta’ esperti SH5.
Għall-istess raġunijiet, l-adozzjoni ta’ deċiżjoni li tikkoinċidi ma’ waħda mill-evalwazzjonijiet individwali, anki jekk jitqies li hija pprovata, ma hijiex ta’ natura li tikkostitwixxi, fiha nfisha, użu ħażin ta’ poter, żball manifest ta’ evalwazzjoni jew ksur tar-regoli tal-ERC.
It-tieni nett, l-evalwazzjoni tad-dokumenti pprovduti fil-kuntest tal-proposta ta’ riċerka, bl-istess mod bħall-evalwazzjoni tar-rilevanza tal-mistoqsijiet magħmula mill-grupp ta’ esperti SH5 lir-riċerkatur prinċipali matul l-intervista tiegħu u tat-tweġibiet għal dawn il-mistoqsijiet, jaqgħu taħt il-marġni ta’ diskrezzjoni tal-grupp ta’ esperti SH5.
Għalhekk, fl-assenza ta’ żball dwar il-materjalità tal-fatti jew ta’ żball manifest ta’ evalwazzjoni, il-kontestazzjoni ta’ dawn il-punti fuq livell xjentifiku ma tistax tikkostitwixxi illegalità.
It-tielet nett, fin-nuqqas ta’ indizji oġġettivi, rilevanti u konkordanti li jistgħu jipprovaw li l-kriterji ta’ evalwazzjoni applikati u l-evalwazzjoni tal-proposta u tal-intervista tar-rikorrent kienu jfittxu li jilħqu għan differenti mill-evalwazzjoni tal-kwalità xjentifika tal-proposta tiegħu, il-provi prodotti mir-rikorrent lanqas ma huma ta’ natura li jikkostitwixxu użu ħażin ta’ poter.
Għalhekk, id-deċiżjoni li tirrifjuta s-sussidju ma hijiex ivvizzjata bi żball manifest ta’ evalwazzjoni, bi żball materjali, bi ksur tar-regoli tal-ERC jew b’użu ħażin ta’ poter.
F’dawn iċ-ċirkustanzi, id-deċiżjoni tas-26 ta’ Frar 2016, sa fejn ikkonstatat li r-regoli tal-ERC kienu ġew osservati, ma hijiex ivvizzjata bl-illegalitajiet allegati.
F’dak li jirrigwarda l-kontestazzjoni tal-konstatazzjoni, mill-kumitat ta’ reviżjoni, tal-assenza ta’ kunflitt ta’ interessi, għandu jiġi kkonstatat li r-rikorrent ma jipproduċix provi li juru l-eżistenza ta’ kunflitt ta’ interessi fir-rigward tal-ħames evalwatur.
Fil-fatt, huwa jenfasizza li teżisti koinċidenza bejn, minn naħa, il-motivi tal-proċedura għal nuqqas ta’ kondotta xjentifika tajba mressqa kontrih – li wasslet għall-esklużjoni ta’ evalwatur individwali għal raġunijiet relatati ma’ kunflitt ta’ interessi – u, min-naħa l-oħra, l-osservazzjonijiet tal-ħames evalwatur. Huwa jqis li minn din l-allegata koinċidenza tista’ tiġi dedotta l-eżistenza ta’ kunflitt ta’ interessi.
Madankollu, tali koinċidenza, anki jekk jitqies li hija pprovata, ma tistax tikkostitwixxi, fiha nfisha u fin-nuqqas ta’ provi oħra, motiv suffiċjenti sabiex jiġi konkluż li teżisti sitwazzjoni ta’ kunflitt ta’ interessi.
Barra minn hekk, fin-nuqqas ta’ provi oħra, sitwazzjoni ta’ kunflitt ta’ interessi ma tistax tiġi dedotta sempliċement mill-espressjoni ta’ evalwazzjoni xjentifika li tikkritika l-proposta ta’ riċerka tar-rikorrent.
Għaldaqstant, il-provi prodotti mir-rikorrent ma jurux li d-deċiżjoni tas-26 ta’ Frar 2016, sa fejn ikkonstatat li ebda wieħed mill-evalwaturi ma kien f’sitwazzjoni ta’ kunflitt ta’ interessi, hija vvizzjata b’illegalità.
Mill-bqija, l-argumenti l-oħra tar-rikorrent, b’mod partikolari dawk ibbażati fuq il-paragun mal-proposti ta’ riċerka approvati, ifittxu biss li jqiegħdu fid-dubju l-evalwazzjoni xjentifika tal-proposta tiegħu u ma humiex ta’ natura li jipprovaw l-eżistenza ta’ żball dwar il-materjalità tal-fatti jew ta’ żball manifest ta’ evalwazzjoni, b’mod li għandhom jiġu miċħuda.
Għalhekk, l-ewwel motiv ma huwiex fondat.
Fuq it-tieni motiv, ibbażat fuq użu ħażin ta’ poter relatat ma’ żnaturament tal-fatti
Ir-rikorrent jallega li l-użu ħażin ta’ poter huwa pprovat mill-evalwazzjoni diskutibbli tal-ħames evalwatur, li kkundizzjonat l-għażla finali tal-grupp ta’ esperti SH5.
Huwa jikkontesta, essenzjalment, l-evalwazzjoni minn dan l-evalwatur tal-proposta ta’ riċerka tiegħu u tal-esperjenza personali tiegħu u minn dan jiddeduċi li d-deċiżjoni tal-grupp ta’ esperti SH5 hija illegali sa fejn tat wisq importanza lill-ħames evalwazzjoni, li huwa jsostni li hija bbażata fuq fatti mhux eżatti.
Skontu, evalwazzjoni li ma tikkorrispondix għall-fatti tammonta għal użu ħażin ta’ poter.
Fir-replika, ir-rikorrent isostni wkoll li d-deċiżjoni li tirrifjuta s-sussidju hija vvizzjata b’użu ħażin ta’ poter sa fejn ittieħdet b’għan differenti mill-evalwazzjoni tal-eċċellenza xjentifika tal-proposta ta’ riċerka tiegħu.
Insostenn ta’ dan l-argument, huwa jafferma, essenzjalment, li l-evalwazzjoni tal-ħames evalwatur, li ma kienet ibbażata fuq ebda bażi xjentifika, tipprova li l-kriterju etiku pprevala fuq il-kriterju ta’ eċċellenza u li l-proċedura għal nuqqas ta’ kondotta xjentifika tajba influwenzat l-evalwazzjoni tal-proposta ta’ riċerka tiegħu. F’dan ir-rigward, huwa jenfasizza l-koinċidenza bejn l-ilment għal nuqqas ta’ kondotta xjentifika tajba li tressaq kontrih, li sussegwentement ġie miċħud, u l-evalwazzjoni tal-ħames evalwatur kif ukoll il-preżenza ta’ żewġ membri tal-kumitat ta’ etika matul l-intervista tiegħu mal-grupp ta’ esperti SH5. Huwa jirrileva wkoll li din l-influwenza hija pprovata mill-persistenza akkanita ta’ membru tal-grupp ta’ esperti SH5 u mit-ton inkwiżittiv tiegħu.
Fl-aħħar nett, huwa jsostni li r-rikonoxximent tal-eċċellenza tal-proġett tiegħu fl-2014 jipprova li l-proġett tiegħu li ttejjeb fl-2015 ma messux ġie miċħud.
L-ERCEA tikkontesta dawn l-argumenti.
Fil-kuntest tat-tieni motiv, ir-rikorrent jallega, essenzjalment, li l-ERCEA wettqet użu ħażin ta’ poter li jirriżulta mill-għoti ta’ wisq importanza, meta ġiet adottata d-deċiżjoni tal-grupp ta’ esperti SH5, lill-evalwazzjoni tal-ħames evalwatur, żball manifest ta’ evalwazzjoni min-naħa tal-grupp ta’ esperti SH5 sa fejn l-evalwazzjoni ta’ dan l-evalwatur hija bbażata fuq fatti mhux eżatti, it-teħid inkunsiderazzjoni ta’ punti relatati mal-etika minflok is-sempliċi teħid inkunsiderazzjoni ta’ punti xjentifiċi u ksur tar-regoli tal-ERC.
Huwa jikkontesta wkoll l-evalwazzjoni mill-ħames evalwatur tal-proposta ta’ riċerka tiegħu u tal-kapaċità tiegħu li jikkontrolla l-aspetti tekniċi tagħha u jsostni li hija bbażata fuq fatti mhux eżatti.
Fl-ewwel lok, kif jirriżulta mill-punti 73 sa 78 ta’ din is-sentenza, it-teħid inkunsiderazzjoni tal-evalwazzjoni tal-ħames evalwatur, irrispettivament mill-kobor tal-importanza li ngħatatilha, ma huwiex ta’ natura li jipprova, bħala tali, u fin-nuqqas ta’ prova tal-eżistenza ta’ użu ħażin ta’ poter, ta’ żball ta’ fatt jew ta’ żball manifest ta’ evalwazzjoni, jew ta’ ksur tar-regoli tal-ERC, li d-deċiżjoni li tirrifjuta s-sussidju hija vvizzjata b’illegalità.
Fit-tieni lok, il-grupp ta’ esperti SH5 indika fil-motivazzjoni tad-deċiżjoni li tirrifjuta s-sussidju li, fid-dawl tal-għan ambizzjuż tal-proposta ta’ riċerka, li jirriżulta mit-teknoloġija ta’ immaġni prevista sabiex jiġu ddeċifrati l-papiri, qamu dubji matul l-intervista tar-riċerkatur prinċipali mal-grupp ta’ esperti SH5 dwar il-kapaċità tiegħu ta’ konoxxenza tal-aspetti tekniċi u finanzjarji tal-proġett.
L-ewwel nett, għandu għalhekk jiġi kkonstatat li wħud mill-punti ta’ fatt enfasizzati mill-ħames evalwatur u li huma kkontestati mir-rikorrent ma humiex inklużi fost il-motivi tad-deċiżjoni tal-grupp ta’ esperti SH5. Dan huwa l-każ, b’mod partikolari, tal-osservazzjoni li t-teknoloġija tat-tomografija bir-raġġi X bil-kuntrast tal-fażi diġà ġiet applikata minn riċerkaturi universitarji mhux akkreditati fil-kuntest tal-proposta, tal-osservazzjoni dwar l-impossibbiltà li l-manuskritti jiġu ttrasportati mill-Italja lejn Franza u tal-affermazzjoni li r-rikostituzzjoni tat-testi previsti permezz tal-użu ta’ din it-teknoloġija tieħu l-għexieren ta’ snin.
Barra minn hekk, ir-rapport ta’ evalwazzjoni tal-ħames evalwatur huwa biss element wieħed fost oħrajn li ttieħdu inkunsiderazzjoni mill-grupp ta’ esperti SH5.
Għaldaqstant, il-kontestazzjoni ta’ dawn il-punti ta’ fatt ma hijiex ta’ natura li tipprova l-eżistenza ta’ żball manifest ta’ evalwazzjoni tal-grupp ta’ esperti SH5.
It-tieni nett, ir-rikorrent jallega li l-affermazzjoni tal-ħames evalwatur li huwa ma kellux esperjenza suffiċjenti fir-rigward tal-applikazzjoni tat-tomografija bir-raġġi X bil-kuntrast tal-fażi fuq il-papiri ta’ Herculaneum sabiex ikollu konoxxenza sħiħa tal-parti teknoloġika tal-proposta ta’ riċerka hija żbaljata, peress li l-pubblikazzjoni ta’ artiklu xjentifiku kollettiv mir-rikorrent u mit-tim tiegħu jipprova din il-konoxxenza u peress li t-tim tiegħu għandu l-kapaċità li jiġġestixxi u li jikkontrolla l-parti teknoloġika ta’ din il-proposta.
Issa, l-evalwazzjoni tal-konoxxenza tal-parti teknoloġika tal-proposta ta’ riċerka min-naħa tar-rikorrent, tal-grad ta’ konoxxenza meħtieġ u tal-grad ta’ importanza tal-aspetti teknoloġiċi taqa’ taħt l-evalwazzjoni xjentifika tal-grupp ta’ esperti SH5.
F’dan ir-rigward, il-pubblikazzjoni ta’ artiklu xjentifiku kollettiv u l-preżenza ta’ speċjalisti f’din it-teknoloġija fit-tim ta’ riċerka ma humiex ta’ natura li jipprovaw l-eżistenza ta’ żball manifest ta’ evalwazzjoni tal-grupp ta’ esperti SH5.
Fil-fatt, kif jirriżulta mill-punt 104 iktar ’il fuq, il-grupp ta’ esperti SH5 ma esprimiex dubji dwar il-kompetenza xjentifika tal-membri tat-tim ta’ riċerka, iżda biss dwar il-kapaċità ta’ konoxxenza tal-parti teknoloġika tal-proġett min-naħa tar-rikorrent bħala riċerkatur prinċipali.
Barra minn hekk, ir-rikorrent jirrikonoxxi li huwa rrifjuta li jwieġeb għal mistoqsija dwar l-elementi tal-bank tal-laboratorju portabbli għal tomografija bir-raġġi X bil-kuntrast tal-fażi previst għall-proġett, għaliex din ma kinitx taqa’ taħt l-ispeċjalizzazzjoni tiegħu. Huwa jsostni wkoll li d-dettalji teknoloġiċi huma sekondarji fil-kuntest tal-proġett u li huma ġġestiti, fil-każijiet kollha, minn membri oħra tal-grupp ta’ riċerka.
Barra minn hekk, ebda waħda mill-provi prodotti mir-rikorrent, fiha nfisha jew meħuda flimkien mal-oħrajn, ma hija ta’ natura li turi li l-grupp ta’ esperti SH5 wettaq żball manifest ta’ evalwazzjoni.
Fit-tielet lok, peress li l-gruppi ta’ esperti jadottaw deċiżjoni indipendenti f’kull sejħa għal proposti, l-ammissjoni tal-proġett tar-rikorrent fl-2014 ma tiggarantixxix l-ammissjoni ta’ proġett sussegwenti simili.
F’dawn iċ-ċirkustanzi, il-grupp ta’ esperti SH5 ma wettaqx żball manifest ta’ evalwazzjoni meta qies li kienu jeżistu dubji dwar il-konoxxenza mir-rikorrent tal-parti teknoloġika tal-proposta ta’ riċerka.
Fir-raba’ lok, ir-rikorrent jallega li d-deċiżjoni li tirrifjuta s-sussidju ġiet influwenzata mill-proċedura simultanja għal nuqqas ta’ kondotta xjentifika tajba mressqa kontrih u li l-kriterju etiku ttieħed inkunsiderazzjoni mill-grupp ta’ esperti SH5 għad-detriment tal-kriterju ta’ eċċellenza xjentifika, ħaġa li huwa jiddeduċi mill-evalwazzjoni tal-ħames evalwatur, mill-preżenza ta’ żewġ membri tal-kumitat ta’ etika matul l-intervista tiegħu mal-grupp ta’ esperti SH5 u mit-ton allegatament inkwiżittiv ta’ espert ta’ dan il-grupp kif ukoll minn dak li huwa jqis li kienet persistenza akkanita.
F’dan ir-rigward, kif jirriżulta mill-punti 73 sa 78 ta’ din is-sentenza, l-evalwazzjoni tal-ħames evalwatur hija biss element wieħed fost oħrajn li ttieħdu inkunsiderazzjoni mill-grupp ta’ esperti SH5.
Barra minn hekk, kuntrarjament għal dak li jsostni r-rikorrent, mill-motivazzjoni tad-deċiżjoni li tirrifjuta s-sussidju ma jirriżultax li l-grupp ta’ esperti rriproduċa l-evalwazzjoni tal-ħames evalwatur b’mod inkundizzjonat.
F’dak li jirrigwarda l-allegazzjoni li l-grupp ta’ esperti SH5 adotta d-deċiżjoni li tirrifjuta s-sussidju filwaqt li kien influwenzat mill-proċedura għal nuqqas ta’ kondotta xjentifika tajba mressqa kontra r-rikorrent u sussegwentement miċħuda, ir-rikorrent ma jipproduċix provi li jistgħu jistabbilixxu tali influwenza.
L-ewwel nett, l-influwenza tal-proċedura għal nuqqas ta’ kondotta xjentifika tajba mressqa kontra r-rikorrent ma tistax tiġi dedotta sempliċement mill-analoġija allegata bejn il-kritika fformulata mill-ħames evalwatur u l-kritika magħmula fil-konfront tar-rikorrent fil-kuntest ta’ din il-proċedura. Lanqas ma tista’ tiġi dedotta mit-ton allegatament inkwiżittiv ta’ dan l-evalwatur matul l-intervista mar-rikorrent.
Fil-fatt, minn naħa, l-evalwazzjoni tal-ħames evalwatur hija biss element wieħed fost oħrajn li ttieħdu inkunsiderazzjoni mill-grupp ta’ esperti SH5 u, min-naħa l-oħra, mill-motivi tad-deċiżjoni li tirrifjuta s-sussidju ma jirriżultax li l-grupp ta’ esperti SH5 bbaża d-deċiżjoni tiegħu fuq il-kritika bbażata fuq l-użu ta’ xogħlijiet ta’ riċerkaturi oħra.
It-tieni nett, l-allegata preżenza ta’ membri tal-kumitat ta’ etika matul l-intervista tar-rikorrent, anki jekk jitqies li hija pprovata, ma hijiex ta’ natura li tipprova, waħedha u fl-assenza ta’ provi oħra, li l-grupp ta’ esperti SH5 għażel il-proposti abbażi ta’ kriterju differenti minn dak ta’ eċċellenza xjentifika. Barra minn hekk, l-ERCEA tikkontesta li membri tal-kumitat ta’ etika kienu preżenti matul l-intervista mar-rikorrent. Dan tal-aħħar ma pproduċa ebda prova f’dan ir-rigward.
It-tielet nett, il-fatt li l-President tal-grupp ta’ esperti SH5 ġie informat bl-eżistenza tal-proċedura għal nuqqas ta’ kondotta xjentifika tajba fil-konfront tar-rikorrent lanqas ma huwa ta’ natura li jipprova, fl-assenza ta’ provi oħra, li din il-proċedura influwenzat l-imsemmi grupp.
Konsegwentement, ir-rikorrent ma pprovax li l-grupp ta’ esperti SH5 wettaq żball dwar il-materjalità tal-fatti jew żball manifest ta’ evalwazzjoni meta adotta d-deċiżjoni li tirrifjuta s-sussidju.
Barra minn hekk, fin-nuqqas ta’ indizji oġġettivi, rilevanti u konkordanti li jistgħu jipprovaw li l-kriterji ta’ evalwazzjoni applikati u l-evalwazzjoni tal-proposta u tal-intervista tar-rikorrent kienu jfittxu li jilħqu għan differenti mill-evalwazzjoni tal-kwalità xjentifika tal-proposta tiegħu, il-provi prodotti mir-rikorrent lanqas ma huma ta’ natura li jikkostitwixxu użu ħażin ta’ poter.
Għalhekk, ir-rikorrent ma rnexxilux jipprova li d-deċiżjoni li tirrifjuta s-sussidju kienet ivvizzjata b’illegalità.
Għaldaqstant, id-deċiżjoni tas-26 ta’ Frar 2016, sa fejn ikkonstatat li r-regoli tal-ERC kienu ġew osservati, ma hijiex ivvizzjata bl-illegalitajiet allegati.
Għalhekk, it-tieni motiv ma huwiex fondat.
Fuq it-tielet motiv, ibbażat fuq użu ħażin ta’ poter li jirriżulta minn ksur tar-regoli tal-ERC dwar l-evalwazzjoni tal-proposti ta’ riċerka
Qabelxejn, ir-rikorrent isostni, essenzjalment, li l-proposta ta’ riċerka tiegħu ma ġietx evalwata abbażi tal-kriterju ta’ eċċellenza xjentifika u jikkontesta l-evalwazzjoni tal-merti tal-proposta tiegħu, tal-grad ta’ konoxxenza tal-aspett teknoloġiku tagħha meħtieġ mill-grupp ta’ esperti SH5 u tal-
curriculum vitae
tiegħu.
Barra minn hekk, huwa jallega li l-grupp ta’ esperti SH5 wettaq eżami superfiċjali billi bbaża ruħu fuq fatti kkontradetti.
Minbarra dan, huwa jsostni li l-grupp ta’ esperti SH5 għamel evalwazzjoni ħażina tan-natura innovattiva tal-proposta ta’ riċerka tiegħu u li ma setax jibbaża l-evalwazzjoni tiegħu fuq il-konoxxenza ta’ punt tekniku sekondarju min-naħa tar-riċerkatur prinċipali.
Fl-aħħar nett, it-trasformazzjoni ta’ ħames evalwazzjonijiet estremament pożittivi f’deċiżjoni unitarja negattiva tmur kontra kwalunkwe loġika bbażata fuq il-mertu u hija kontradittorja.
L-ERCEA tikkontesta dawn l-argumenti.
Fil-kuntest tat-tielet motiv, ir-rikorrent jikkontesta, essenzjalment, l-evalwazzjoni xjentifika tal-proposta ta’ riċerka tiegħu, tal-grad ta’ konoxxenza tal-aspett teknoloġiku tagħha meħtieġ mill-grupp ta’ esperti SH5, b’mod partikolari t-teħid inkunsiderazzjoni ta’ mistoqsija teknika li huwa jqis li hija anċillari, u tal-
curriculum vitae
tiegħu. Huwa jallega wkoll li l-grupp ta’ esperti SH5 wettaq eżamijiet superfiċjali billi bbaża ruħu fuq fatti kkontradetti u jsostni li t-trasformazzjoni ta’ ħames evalwazzjonijiet pożittivi f’deċiżjoni negattiva tmur kontra r-regoli tal-ERC u tikkostitwixxi użu ħażin ta’ poter.
F’dan ir-rigward, kif jirriżulta mill-analiżi tal-ewwel żewġ motivi, l-argumenti tar-rikorrent li jirrigwardaw l-evalwazzjoni xjentifika tal-proposta ta’ riċerka tiegħu, il-grad ta’ konoxxenza tal-aspett teknoloġiku tagħha meħtieġ mill-grupp ta’ esperti SH5, b’mod partikolari t-teħid inkunsiderazzjoni ta’ mistoqsija teknika li huwa jqis li hija anċillari, kif ukoll dawk li jirrigwardaw żball dwar il-materjalità tal-fatti u l-allegata diverġenza bejn ir-riżultati tal-evalwazzjonijiet individwali u d-deċiżjoni li tirrifjuta s-sussidju ma jistgħux jikkostitwixxu żball fuq il-fatti, żball manifest ta’ evalwazzjoni, użu ħażin ta’ poter jew ksur tar-regoli tal-ERC.
Għalhekk, ir-rikorrent ma rnexxilux jipprova li d-deċiżjoni li tirrifjuta s-sussidju kienet ivvizzjata b’illegalità.
Għaldaqstant, id-deċiżjoni tas-26 ta’ Frar 2016 ma hijiex ivvizzjata bl-illegalitajiet allegati sa fejn ikkonstatat li r-regoli tal-ERC kienu ġew osservati.
Għalhekk, it-tielet motiv ma huwiex fondat.
Mill-kunsiderazzjonijiet preċedenti jirriżulta li t-talbiet għall-annullament tad-deċiżjoni li tirrifjuta s-sussidju u tad-deċiżjoni tas-26 ta’ Frar 2016, li jinsabu fl-ewwel u fit-tieni kapijiet tat-talbiet, għandhom jiġu miċħuda.
Ir-rikorrent jibbaża ruħu fuq l-allegata illegalità tad-deċiżjoni li tirrifjuta s-sussidju u tad-deċiżjoni tas-26 ta’ Frar 2016 sabiex jikseb l-annullament tal-atti preliminari u konsekuttivi għal dawk ikkonċernati mir-rikors u konnessi magħhom, fosthom l-annullament tal-lista tal-proġetti approvati, u sabiex il-Qorti Ġenerali tobbliga lill-ERCEA tinkludi l-proposta ta’ riċerka tiegħu fost il-proġetti ffinanzjati.
Fid-dawl taċ-ċaħda tal-motivi f’dak li jirrigwarda d-deċiżjoni li tirrifjuta s-sussidju u d-deċiżjoni tas-26 ta’ Frar 2016, it-talba għall-annullament tal-atti preliminari u konsekuttivi għal dawk ikkonċernati mir-rikors u konnessi magħhom, it-talba għall-annullament tal-lista tal-proġetti approvati u t-talba sabiex il-Qorti Ġenerali tobbliga lill-ERCEA tinkludi l-proposta ta’ riċerka tiegħu fost il-proġetti ffinanzjati għandhom ukoll jiġu miċħuda.
Fuq it-talbiet għall-produzzjoni ta’ dokumenti
Ir-rikorrent jitlob lill-Qorti Ġenerali tordna l-produzzjoni, l-ewwel nett, tal-klassifikazzjoni tal-proġetti approvati ffinanzjati mill-grupp ta’ esperti SH5, it-tieni nett, tal-evalwazzjonijiet finali, tal-evalwazzjonijiet individwali u tal-marki dwar il-proġetti approvati u ffinanzjati mill-grupp ta’ esperti SH5, it-tielet nett, tal-ilment għal nuqqas ta’ kondotta xjentifika tajba mressqa fil-konfront tal-proposta ta’ riċerka tiegħu, ir-raba’ nett, ta’ isem il-ħames evalwatur anonimu tal-proposta ta’ riċerka tiegħu u, il-ħames nett, tar-reġistrazzjoni tal-intervista tiegħu mal-grupp ta’ esperti SH5 tat-12 ta’ Novembru 2015.
Mill-ġurisprudenza jirriżulta li, sabiex il-Qorti Ġenerali tkun tista’ tiddetermina jekk huwiex utli għall-iżvolġiment tajjeb tal-proċedura li tordna l-produzzjoni ta’ ċerti dokumenti, il-parti li tkun talbet tali produzzjoni għandha tidentifika d-dokumenti mitluba u tipprovdi lill-Qorti Ġenerali għall-inqas b’informazzjoni minima li turi l-utilità ta’ dawn id-dokumenti għall-finijiet tal-kawża (sentenzi tas-17 ta’ Diċembru 1998, Baustahlgewebe vs Il‑Kummissjoni,
C‑185/95 P
,
EU:C:1998:608
, punt
, u tat-8 ta’ Ottubru 2008, Sogelma vs EAR,
T‑411/06
,
EU:T:2008:419
, punt
).
Qabelxejn, il-klassifikazzjoni tal-proġetti approvati ffinanzjati mill-grupp ta’ esperti SH5, kif ukoll l-evalwazzjonijiet finali, l-evalwazzjonijiet individwali u l-marki dwar dawn il-proġetti, kien ikollhom utilità biss li kieku l-paragun bejn il-proposta ta’ riċerka tar-rikorrent u dawn il-proġetti seta’ jipprova l-eżistenza ta’ żball manifest ta’ evalwazzjoni jew ta’ ksur tar-regoli tal-ERC mill-grupp ta’ esperti SH5.
Madankollu, dan il-paragun jaqa’ taħt l-evalwazzjoni xjentifika tal-proposti ta’ riċerka.
Issa, fl-assenza ta’ kwalunkwe prova ta’ żball ta’ evalwazzjoni f’dak li jirrigwarda l-proposta ta’ riċerka tal-kandidat, l-imsemmi paragun ma jistax jipprova, fih innifsu, l-eżistenza ta’ żball manifest ta’ evalwazzjoni jew ta’ ksur tar-regoli tal-ERC.
Għaldaqstant, il-klassifikazzjoni tal-proġetti approvati, l-evalwazzjonijiet finali, l-evalwazzjonijiet individwali u l-marki dwar dawn il-proġetti ma humiex utli għall-finijiet tal-kawża.
Barra minn hekk, kif jirriżulta mill-punti 87 sa 90 u 121 sa 123 ta’ din is-sentenza, l-ilment għal nuqqas ta’ kondotta xjentifika tajba mressaq fil-konfront tal-proposta ta’ riċerka tar-rikorrent ma huwiex utli għall-finijiet tal-kawża sa fejn, fin-nuqqas ta’ provi oħra u tal-prova li l-grupp ta’ esperti SH5 evalwa l-proposta ta’ riċerka tiegħu filwaqt li kien influwenzat minn dan l-ilment, ma jistax jipprova l-eżistenza ta’ użu ħażin ta’ poter, ta’ żball manifest ta’ evalwazzjoni jew ta’ ksur tar-regoli tal-ERC.
L-istess japplika għal isem il-ħames evalwatur anonimu.
Fl-aħħar nett, peress li l-kontenut tal-intervista tar-rikorrent ma huwiex ikkontestat mill-partijiet u ma huwiex ta’ natura li jipprova l-eżistenza ta’ użu ħażin ta’ poter, ta’ żball manifest ta’ evalwazzjoni jew ta’ ksur tar-regoli tal-ERC, ir-reġistrazzjoni ta’ tali intervista ma hijiex utli għall-finijiet tal-kawża.
Għalhekk, ma hemmx lok li tiġi ordnata l-produzzjoni ta’ dawn id-dokumenti.
Mill-kunsiderazzjonijiet kollha preċedenti jirriżulta li r-rikors għandu jiġi miċħud kollu kemm hu.
Fuq l-ispejjeż
Skont l-Artikolu 134(1) tar-Regoli tal-Proċedura tal-Qorti Ġenerali, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu. Peress li r-rikorrent tilef, hemm lok li huwa jiġi kkundannat ibati l-ispejjeż tiegħu kif ukoll dawk sostnuti mill-ERCEA, kif mitlub minn din tal-aħħar.

Għal dawn il-motivi,
IL-QORTI ĠENERALI (It-Tieni Awla)
taqta’ u tiddeċiedi:

1)
Ir-rikors huwa miċħud.

2)
Graziano Ranocchia huwa kkundannat għall-ispejjeż.

Prek
Buttigieg
Berke
Mogħtija f’qorti bil-miftuħ fil-Lussemburgu, fil-5 ta’ Frar 2018.
Firem
(
*1
)	Lingwa tal-kawża: it-Taljan.